**PREDKLADACIA SPRÁVA**

Na základe ustanovenia § 70 ods. 2 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov a podľa článku 31 Legislatívnych pravidiel vlády Slovenskej republiky Ministerstvo financií Slovenskej republiky (ďalej len ,,ministerstvo financií“) predkladá na medzirezortné pripomienkové konanie „Návrh poslancov Národnej rady Slovenskej republiky Milana VETRÁKA a Lukáša KYSELICU na vydanie zákona, ktorým sa dopĺňa zákon č. 232/2022 Z. z. o financovaní voľného času dieťaťa a o zmene a doplnení niektorých zákonov a ktorým sa menia a dopĺňajú niektoré zákony (tlač 1185)“.

**Všeobecne**

Návrh zákona, ktorým sa mení a dopĺňa zákon č. 232/2022 Z. z. o financovaní voľného času dieťaťa a o zmene a doplnení niektorých zákonov a ktorým sa menia a dopĺňajú niektoré zákony (ďalej len „návrh zákona“) predkladajú do legislatívneho procesu poslanci Národnej rady Slovenskej republiky Milan Vetrák a Lukáš Kyselica.

Cieľom návrhu zákona je spresniť niektoré ustanovenia zákona o financovaní voľného času dieťaťa z dôvodu zmeny vybraných parametrov tak, aby celý mechanizmus bol efektívnejší a prístupnejší pre všetkých užívateľov, a to pre oprávnené osoby aj poskytovateľov voľnočasových aktivít; medzi tieto úpravy patrí predovšetkým:

a) zmena limitu čerpania z časového na nominálny, t. j. na konte dieťaťa môže byť maximálna suma 1000 eur,

b) zrušenie časovej viazanosti použitia príspevku 60 eur na mesiac,

c) predĺženie periodicity potvrdzovania účasti dieťaťa na voľnočasovej aktivite a jej hodnotenie z jedného na sedem kalendárnych dní,

Predkladanou novelou zákona sa navrhuje nastaviť vhodnejší postup postihovania záškoláctva žiakov pri plnení povinnej školskej dochádzky a detí pri plnení povinného predprimárneho vzdelávania prostredníctvom sankcií za priestupky a správne delikty, čo je už aj v súčasnosti spôsob, akým je do určitej miery riešená táto problematika v zákone č. 596/2003 Z. z. o štátnej správe v školstve a školskej samospráve a o zmene a doplnení niektorých zákonov v znení neskorších predpisov,

Navrhuje sa vypustenie § 8 ods. 3 zo zákona č. 600/2003 Z. z. o prídavku na dieťa a o zmene a doplnení zákona č. 461/2003 Z. z. o sociálnom poistení v znení neskorších predpisov, ktorý je v súčasnosti namietaný prezidentkou Slovenskej republiky pre možnú protiústavnosť v konaní vedenom na Ústavnom súde Slovenskej republiky pod sp. zn. Rvp 1640/2022.

Návrh zákona nemá vplyv na rozpočet verejnej správy ani na podnikateľské prostredie. Návrh zákona nemá vplyv na životné prostredie ani na informatizáciu spoločnosti a nevyvoláva žiadne sociálne vplyvy.

Návrh zákona je v súlade s Ústavou Slovenskej republiky, ústavnými zákonmi a ostatnými všeobecne záväznými právnymi predpismi Slovenskej republiky, medzinárodnými zmluvami a inými medzinárodnými dokumentmi, ktorými je Slovenská republika viazaná, ako aj s právom Európskej únie.

**Vyhodnotenie medzirezortného pripomienkového konania**

Návrh skupiny poslancov Národnej rady SR na vydanie zákona, ktorým sa mení a dopĺňa zákon č. 232/2022 Z. z. o financovaní voľného času dieťaťa a o zmene a doplnení niektorých zákonov a ktorým sa menia a dopĺňajú niektoré zákony bol na základe listu podpredsedu vlády SR p. Štefana Holého predložený v súlade s legislatívnymi pravidlami vlády SR na medzirezortné pripomienkové konanie v lehote od 07.10.2022 do 17.10.2022. V rámci medzirezortného pripomienkového konania bolo predložených **29** pripomienok, z toho **2** zásadné.

**Úrad vlády SR**

- uplatnil 1 pripomienku – zásadnú - k predloženému poslaneckému návrhu.

1. Navrhujeme, aby v § 19 ods. 10 prvá veta znela: „Vysoká škola alebo ústredný orgán štátnej správy môže zriadiť materskú školu len pre deti osôb, ktoré sú v štátnozamestnaneckom pomere, pracovnoprávnom vzťahu alebo obdobnom vzťahu k zriaďovateľovi materskej školy; to neplatí, ak to umožnia kapacitné možnosti materskej školy.“

Odôvodnenie:

Zriaďovateľ v prípade neobsadenia kapacít daného zariadenia bude disponovať voľnou kapacitou, ktorú nemôže z hľadiska zákonnosti využiť, ale mohol by ju využiť (napr. aj iných štátnych zamestnancov alebo iných občanov) podľa plánovanej obsadenosti. Z uvedeného dôvodu by sa jednalo v prípade zriadenia materskej školy o nehospodárne využívanie verejných zdrojov. Naproti tomu bude stály nedostatok kapacít v materských školách. Týmto ustanovením sa umožní aj zamestnancom, ktorí medzičasom skončili štátnozamestnanecký pomer, pracovný alebo obdobný vzťah, aby ich deti dokončili predškolskú výchovu v danom zariadení a nemuseli z dôvodu ukončenia pracovného pomeru meniť aj školské zariadenie. Aj napriek skutočnosti, že v rámci legislatívneho procesu LP/2022/607 sa nemení § 19 ods. 10, považujeme za veľmi dôležité z uvedeného dôvodu predmetné ustanovenie zmeniť nami navrhnutým spôsobom.

**Ministerstvo školstva, vedy, výskumu a športu SR**

- uplatnilo 2 pripomienky z toho 1 zásadnú k predloženúmu poslaneckému návrhu

1. Zásadne nesúhlasíme s navrhovaným článkom II. Cieľom článku II je ustanovenie zanedbávania plnenia povinného predprimárneho vzdelávania medzi priestupky a správne delikty. Podstatnou skutočnosťou je, že plnenie povinného predprimárneho vzdelávania nie je súčasťou povinnej školskej dochádzky. V súčasnosti medzi priestupky a správne delikty patrí zanedbávanie plnenia povinnej školskej dochádzky. Práve vzhľadom na to, že plnenie povinného predprimárneho vzdelávanie nie je súčasťou povinnej školskej dochádzky je sa mechanizmus sankcionovania nastavený odlišne – prostredníctvom inštitútu osobitného príjemcu prídavku na dieťa. Podľa súčasnej úpravy ak dôjde k zanedbávaniu plnenia povinného predprimárneho vzdelávania, prídavok na dieťa sa nevyplatí zákonnému zástupcovi, ale osobitným príjemcom je obec. V tomto prípade nedochádza ku „kráteniu“ prídavku na dieťa, ale mení sa jeho príjemca. Zároveň poukazujeme na skutočnosť, že sankcionovanie zanedbávania povinného predprimárneho vzdelávania prostredníctvom priestupku a pokuty považujeme za ťažko vymáhateľné v nadväznosti na veľkú časť osôb, ktorých sa zavedenie povinného predprimárneho vzdelávanie týka. Vzhľadom na odlišnosť režimov povinného predprimárneho vzdelávania a povinnej školskej dochádzky nemožno s návrhom článku II súhlasiť. Zároveň poukazujeme na to, že v kontexte článkov I a III sa návrh článku II javí ako nesúvisiaci. Túto pripomienku považuje MŠVVaŠ SR za zásadnú.

Ďalšími pripomienkujúcimi subjektmi s **obyčajnými pripomienkami** boli Generálna prokuratúra SR (2 pripomienky),), Hlavné mesto SR Bratislava (1 pripomienka), Ministerstvo dopravy a výstavby SR (3 pripomienky), Ministerstvo hospodárstva SR (2 pripomienky), Ministerstvo kultúsry SR (9 pripomienok), Ministersto obrany (3 pripomienky), Ministerstvo práce, sociálnych vecí a rodiny SR (6 pripomienok).

**Stanovisko Ministerstva financií Slovenskej republiky**

Ministerstvo financií Slovenskej republiky konštatuje, že:

* primárnym cieľom naďalej zostáva podpora voľnočasových aktivít dieťaťa v oblasti vzdelávania, športu a kultúry prostredníctvom finančného príspevku, aby boli tieto aktivity prístupnejšie čo najväčšej skupine detí,
* návrh zjednodušuje využitie finančných prostriedkov poskytnutých na voľnočasové aktivity dieťaťa tým, že sa zrušuje viazanosť poskytnutia príspevku k príslušnému kalendárnemu mesiacu, ale bude poskytnutý dopredu v širšom časovom horizonte a s možnosťou jeho okamžitého využitia,
* podľa navrhovanej právnej úpravy výška súm príspevku na konte dieťaťa môže byť najviac 1000 eur, čím sa naďalej bráni kumulovaniu finančných prostriedkov na konte dieťaťa a oprávnenú osobu motivuje k tomu, aby poskytnutý príspevok využívala,
* rovnako sa predlžuje lehota na potvrdenie účasti dieťaťa na voľnočasovej aktivite na 7 kalendárnych dní predložený návrh zjednodušuje oprávnenej osobe prístup do aplikácie a tiež je zjednodušený systém potvrdzovania účasti

**Záver**

Na základe vyššie uvedeného Ministerstvo financií Slovenskej republiky odporúča vláde Slovenskej republiky schváliť predložený návrh poslancov Národnej rady Slovenskej republiky Milana VETRÁKA a Lukáša KYSELICU na vydanie zákona, ktorým sa dopĺňa zákon č. 232/2022 Z. z. o financovaní voľného času dieťaťa a o zmene a doplnení niektorých zákonov a ktorým sa menia a dopĺňajú niektoré zákony (tlač 1185).